CELEX: C2007/069/06
Language: el
Date: 2007-03-24 00:00:00
Title: Υπόθεση C-535/06 P: Αναίρεση που άσκησε στις 28 Δεκεμβρίου 2006 η Moser Baer India Ltd κατά της αποφάσεως που εξέδωσε στις 4 Οκτωβρίου 2006 το Πρωτοδικείο των Ευρωπαϊκών Κοινοτήτων (τέταρτο τμήμα) στην υπόθεση T-300/03, Moser Baer India Ltd κατά Συμβουλίου της Ευρωπαϊκής Ενώσεως

24.3.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 69/3
            
         Αναίρεση που άσκησε στις 28 Δεκεμβρίου 2006 η Moser Baer India Ltd κατά της αποφάσεως που εξέδωσε στις 4 Οκτωβρίου 2006 το Πρωτοδικείο των Ευρωπαϊκών Κοινοτήτων (τέταρτο τμήμα) στην υπόθεση T-300/03, Moser Baer India Ltd κατά Συμβουλίου της Ευρωπαϊκής Ενώσεως
   (Υπόθεση C-535/06 P)
   (2007/C 69/06)
   Γλώσσα διαδικασίας: η αγγλική
   Διάδικοι
   
      Αναιρεσείουσα: Moser Baer India Ltd (εκπρόσωποι: K. Aδαμαντόπουλος, δικηγόρος, R. MacLean και J. Branton, Solicitors)
   
      Έτεροι διάδικοι στη διαδικασία: το Συμβούλιο της Ευρωπαϊκής Ενώσεως, Επιτροπή των Ευρωπαϊκών Κοινοτήτων, Committee of European CD-R and DVD+/-R Manufacturers (CECMA)
   Αιτήματα της αναιρεσείουσας
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση της 4ης Οκτωβρίου 2006, στην υπόθεση T-300/03, Moser Baer India κατά Συμβουλίου·
            
         
               —
            
            
               να δεχθεί τα ίδια αιτήματα με τα προβληθέντα στο πλαίσιο της ενώπιον του Πρωτοδικείου διεξαχθείσας διαδικασίας στην υπόθεση T-300/03, Moser Baer India κατά Συμβουλίου, ήτοι να ακυρώσει τον κανονισμό (EΚ) 960/2003 (1) καθόσον εφαρμόζεται στην αναιρεσείουσα·
            
         
               —
            
            
               να καταδικάσει το Συμβούλιο στα δικαστικά έξοδα στα οποία υποβλήθηκε η αναιρεσείουσα στο πλαίσιο της υπό κρίση αναιρέσεως καθώς και στα δικαστικά έξοδα στα οποία υποβλήθηκε η αναιρεσείουσα στο πλαίσιο της υποθέσεως T-300/03, Moser Baer India κατά Συμβουλίου.
            
         Λόγοι και κύρια επιχειρήματα
   Η αναιρεσείουσα προβάλλει τρεις λόγους αναιρέσεως κατά της αποφάσεως του Πρωτοδικείου.
   Ο παρών λόγος αναιρέσεως αφορά την προσβολή εκ μέρους του Πρωτοδικείου των αρχών της συνοχής και επιμελούς έρευνας κατά τον καθορισμό του ποσού του αντισταθμιστικού δασμού, ο οποίος υπολογίστηκε σε σχέση με τις εισαγωγές CD-Rs στην Ευρωπαϊκή Κοινότητα βάσει του προσβαλλομένου κανονισμού. Με τον λόγο αυτό αναιρέσεως, η αναιρεσείουσα υποστηρίζει ότι το Πρωτοδικείο δεν τήρησε τις προαναφερθείσες αρχές, όταν έκρινε ότι τα κοινοτικά όργανα είχαν ενεργήσει κατά νόμο κατατάσσοντας τα στοιχεία ενεργητικού της αναιρεσείουσας στην κατηγορία των στοιχείων του ενεργητικού που τυγχάνουν αντισταθμίσιμων επιδοτήσεων. Τούτο συνεπάγεται προσβολή των προαναφερθεισών αρχών του κοινοτικού δικαίου εκ μέρους του Πρωτοδικείου.
   Ο δεύτερος λόγος αναιρέσεως έχει δύο σκέλη: (i) το Πρωτοδικείο δεν εκτίμησε ορθώς τα αντικρουόμενα αποδεικτικά στοιχεία της δικογραφίας και του προσβαλλομένου κανονισμού, όσον αφορά ένα στοιχείο-κλειδί για τον καθορισμό της ζημίας, ήτοι την τιμή των ινδικών εισαγωγών CD-R κατά τη διάρκεια της έρευνας περί της ζημίας· και (ii) η αποδοχή, εκ μέρους του Πρωτοδικείου, των θεωρήσεων του προσβαλλομένου κανονισμού όσον αφορά τα επίπεδα των αποθεμάτων της κοινοτικής βιομηχανίας CD-R, συνιστά παράγοντα επιρρωννύοντα την ύπαρξη της αναφερόμενης στον προσβαλλόμενο κανονισμό ζημίας.
   Ο τρίτος λόγος αναιρέσεως αφορά το γεγονός ότι το Πρωτοδικείο δεν έλαβε ορθώς υπόψη του τη διατύπωση του άρθρου 8, παράγραφος 7, του βασικού κοινοτικού κανονισμού κατά των επιδοτήσεων και δεν έλαβε υπόψη του τις επιπτώσεις των στοιχείων που δεν αφορούν τις εισαγωγές CD-Rs καταγωγής Ινδίας, όταν εξέτασε την αιτιώδη συνάφεια μεταξύ των ινδικών εισαγωγών και της προβαλλομένης ως προκληθείσας στην κοινοτική βιομηχανία CD-R ζημίας.
   
      (1)  Κανονισμός (ΕΚ) 960/2003 του Συμβουλίου, της 2ας Ιουνίου 2003, για την επιβολή οριστικού αντισταθμιστικού δασμού στις εισαγωγές οπτικών δίσκων με δυνατότητα εγγραφής καταγωγής Ινδίας (ΕΕ L 138, σ. 1).